text: 賈季曰，不如立公子樂，辰嬴嬖於二君，立其子，民必安之趙孟曰，辰嬴賤，班在九人，其子何震之有，且為二嬖，淫也，為先君子，不能求大，而出在小國，辟也，母淫子辟，無威，陳小而遠，無援，將何安焉，杜祁以君故，讓偪姞而上之，以狄故，讓季隗而已次之，故班在四，先君是以愛其子，而仕諸秦，為亞卿焉，秦大而近，足以為援，母義子愛，足以威民，立之，不亦可乎，使先蔑，士會，如秦，逆公子雍，賈季亦使召公子樂于陳，趙孟使殺諸郫，賈季怨陽子之易其班也，而知其無援於晉也，九月，賈季使續鞫居殺陽處父，書曰，晉殺其大夫，侵官也。